Ügyiratszám: HSZ/37018-1/2021**.**

Látta:

**----------------------------**

Bárdos Ilona

*gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2021. november 25-én 1400 órakor kezdődő rendkívüli nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Mester József, Nagy Attila, Tóth Márta

**A Polgármesteri Hivatal részéről jelen vannak:** Bárdos Ilona gazdasági irodavezető, Szabóné Szabó Mária vagyongazdálkodási ügyintéző, Lőrincz László szakértő

**Jelen vannak továbbá:** Majoros Petronella alpolgármester, Lebedi Zsolt Reaktivál Kft. képviselője

**Jegyzőkönyvvezető:** Bukta Józsefné

Harsányi István: Köszöntöm a megjelenteket. Az aláírt jelenléti ív alapján megállapítom, hogy a bizottság 4 fővel határozatképes, Dr. Sóvágó László bizottsági tag nincs jelen. A meghívóban kiküldött napirendi javaslat szerint tervezzük mai rendkívüli ülésünket.

Van-e más javaslat? – amennyiben nincs, kérem, szavazzunk. Aki egyetért a napirendi javaslattal, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) ellenszavazat és tartózkodás nélkül elfogadta a javasolt napirendet (a döntéshozatalban 4 fő vett részt).

**108/2021. (XI. 25.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés Hajdúszoboszló Város Önkormányzata és Intézményei biztosítási pályázat elbírálására. (csak bizottsági anyag)

Előadó: gazdasági irodavezető

Tájékoztatók, bejelentések.

**1. napirend**

***Előterjesztés Hajdúszoboszló Város Önkormányzata és Intézményei biztosítási pályázat elbírálására. (csak bizottsági anyag)***

Harsányi István: Egy napirendi pontunk van, ami a vagyonbiztosításról szól, megadom a szót Lőrincz Lászlónak.

Lőrincz László: Köszönöm a szót elnök úr. Erre a mostani bizottsági ülésre meghívtuk Lebedi Zsolt urat, mint az egyetlen ajánlatot tett brókert, ha olyan jellegű kérdések vannak, akkor lehet tőle közvetlenül kérdezni.

Harsányi István: Van-e kérdés, vélemény a kiküldött anyaggal kapcsolatban?

Majoros Petronella: Elég vaskos anyagot kaptunk, melyet elég nehéz kevésbé hozzáértő szemnek értelmezni és áttekinteni. Amit számomra sikerült kibogarászni ebből a szerződésből az az, hogy vannak olyan ingatlan elemek, amelyek egészen biztos, hogy áron alul vannak bebiztosítva, és vannak olyan vagyonelemek, amelyeknek a biztosítási értéke teljesen jónak tűnik, vagy közelítenek a reálishoz. Ebből adódóan, ha csak az egyes ingatlanelemek vagyonértékét vesszük alapul, elég különböző besorolások vannak. Annak semmi értelme nincs, hogy valamit alul biztosítunk, és amikor nagy baj van, akkor a kártérítés nagyon alacsony áron fog megtörténni. Nyilván azzal is tisztában kell lennünk, ha valamit újjáépítési áron akarunk biztosítani, akkor az bizonyára egy igen borsos biztosítási összeget fog jelenteni. De valahol a közép arany utat érdemes lenne megtalálni. A másik észrevételem az, hogy vannak olyan biztosított vagyonelemek, amelyek az átolvasás során azt igazolják, hogy sok esetben átfedések mutatkoznak. Biztosítással rendelkezik a Városgazdálkodási Zrt, biztosítása van a fürdőnek, biztosítása van a Közüzemi Kft-nek, bár annak nem tudjuk mi lesz a sorsa. Azokat a tételeket, amelyek átfedésben vannak, azokat a tételeket le kellene teljesen tisztítani, hogy a városnak egy teljesen tiszta, értelmezhető, és egy jó biztosítási áron felértékelt vagyonbiztosítása legyen. Azért fontos ez, mert manapság egyre komolyabban veszik a biztosítók jelenlétét, a biztosítási kérdésköröket. A kiírásban feltűnt, arra történik utalás, hogy amikor beérkezik az ajánlat, akkor az, fő szempont legyen, hogy a legalacsonyabb árat fogadja el a képviselő-testület. Ez nem lehet fő szempont akkor, amikor a város vagyonáról beszélünk. Számomra szintén kifogásolható a kiírásban, hogy meg van jelölve az, hogy ne tartalmazza az uszoda, a harangház, az orvosi rendelő és a Művelődési Központ, mint kockázati helyeknek az üvegtörési biztosítását. Lehet azért, mert az üvegtörés az egy gyakoribb kockázati esemény, de azt gondolja, az üvegtörés általánosságba véve egy gyakori és alapbiztosítási tétel. Hatalmas üvegfelületek vannak a Művelődési Központban, az uszodában és az orvosi rendelőben is. Az uszoda is egy rendezendő kérdés, az uszoda épülete az önkormányzat biztosításában szerepel, az uszoda tetőszerkezete pedig a fürdőhöz tartozik. Ezeket a kérdéseket is le kellene tisztázni. Tegyük rendbe a város biztosítását, ne legyen az cél, hogy a legolcsóbb legyen, nézzük meg, hol vannak átfedések. Most kiment a szerződések felmondása december 31.-ével. Az én javaslatom az, hogy a most jelenleg a meglévő Allianzzal kötött szerződés felmondását vonjuk vissza, és határozatlan szerződés formájában, tartam kedvezmény nélkül kérjük meg ennek a meghosszabbítását.

Lebedi Zsolt: Az Allianznak nem lesz felmondva a szerződés, mert az határozott idejű volt, az automatikusan jár le 2021. december 31-én. Lehet csinálni olyat, hogy a város kéri azt, hogy a szerződés nem szűnjön meg december 31-el, hanem a módosított adatokkal folytatódjon tovább.

Majoros Petronella: Lehet-e azt, hogy a jelenlegi biztosítást hosszabbítjuk meg?

Lebedi Zsolt: Igen, lehet.

Majoros Petronella: Én ezt javasolnám, és az alatt az idő alatt, ameddig kitoljuk, történjen meg ezeknek a tisztázása, hogy mi hova tartozik és fel legyenek értékelve a vagyonelemek, a felelősségbiztosítás. Ez biztos, hogy idő, biztos, hogy hónapokat vesz igénybe. Ha arra van lehetőség, hogy a meglévő szerződést kitoljuk, az Allianznál hosszabbítsuk meg ezt a szerződést és jelöljünk meg határidőket arra vonatkozóan, amikor ezeket a tételeket átnézik, megvizsgálják, és erről kapjunk egy tájékoztatást. Amikor ezt tisztán látjuk, akkor történjen meg egy új kiírás. Ez így elfogadható?

Lebedi Zsolt: Részemről elfogadható.

Majoros Petronella: Mennyi a maximális idő, amivel meg lehet hosszabbítani?

Lebedi Zsolt: 1 év.

Majoros Petronella: Akkor én azt javaslom, 1 évre hosszabbítsuk meg az Allianzzal a biztosításunkat, és most itt ezen a bizottsági ülésen hozzunk döntést arról, hogy mi a feladat és ezeknek jelöljük meg a határidejét. Milyen kiadással megy tovább a következő 1 év, ha meghosszabbítjuk a szerződést?

Lebedi Zsolt: Amit most adtak ajánlatot, meg az elmúlt 3 év ajánlata szinte majdnem megegyezik.

Majoros Petronella: 1 évvel meghosszabbítjuk a jelenlegi szerződést, és május 31-ig történjen meg az intézmények vagyonelemének a felmérése. Szintén történjen meg május 31-ig az átfedések kiszűrése az intézmények, gazdasági társaságok tekintetében. Nézzük már meg, az elmúlt 3 évben az Allianz Biztosítóval fennálló szerződési időszak alatt, milyen bejelentett kárigények és kárrendezések történtek, hogy lássuk azt, hogy mégis mik azok a kárjellemzők amelyek a leggyakoribbak, tehát milyen bejelentett kárigények és kifizetések történtek. Ez is történjen meg május 31-ig. Ezután azt javaslom, hogy július 31-ig a bizottság tárgyalja meg a következő évi biztosítás tartalmi elemeit, azokat a szempontokat amikre majd ajánlatokat fog kérni. Szerintem a biztosítónak is elfogadható lesz így.

Lebedi Zsolt: A szerződés 1 éves, határozatlan időre fog létrejönni. Tisztázni kell minél hamarabb az átfedéseket, hogy ne fizessetek 5-6 hónapon keresztül duplán mindent.

Lőrincz László: A szerződés év közben is módosítható, ezt a kérdést lehet rugalmasan kezelni. A szerződés automatikus meghosszabbítása szerintem azért lehet problémás, mert abban vannak olyan vagyonelemek, amelyek már a mostani biztosításból kikerültek, és vannak olyanok, amelyek új vagyonelemek, amelyek most kerültek bele a szerződésbe, mert eddig nem szerepelt benne. Az uszoda teljes összege mint vagyonelem, az önkormányzatnál van biztosítva. A szennyvíztelep szintén önkormányzati vagyon, szerepel a vagyonbiztosításunkban. A Hajdúkerületinek tudomásom szerint felelősségi biztosítása van, nem a vagyonban bekövetkezett károkért felelnek.

Majoros Petronella: Ezeket az átfedéseket rendbe kell tenni, felesleges duplán fizetni a biztosítást. Ezzel szerintem mindenki egyet ért, itt most az a kérdés, hogyan tovább a következő 1 évben.

Mester József: Menjen tovább a biztosítás, mihelyt lesz egy olyan pont, hogy tudunk egy nagyot módosítani, akkor tegyük meg.

Szabóné Szabó Mária: A problémák mindig abból adódnak, amikor egy épületet többen használnak. Van olyan épület, amelyet 3 intézmény használ, pl. a hármas iskolánál is.

Majoros Petronella: A szakértők az összes szerződést együtt nézzék át.

Lebedi Zsolt: Én szerintem az 1 éves határozatlan idejű szerződés jobb mindkét félnek, mert felmondhatja mind a kettő, 3 év hosszú idő, nagy változások történhetnek 3 év alatt. Amennyiben a bizottság egy év mellett dönt, akkor le kellene írnia az önkormányzatnak, hogy marad az a szerződés ami jelenleg él, határozatlan időre, egy évre kérik meghosszabbítani.

Majoros Petronella: A felelősségbiztosítási részeket kellene még nagyon átnézni, mert pl. a Városgazda jelentős felelősségbiztosítással kell, hogy rendelkezzen, mert ők közterületen dolgoznak és harmadik személynek okozott kár nagyobb eséllyel bekövetkezhet, mint a vagyonbiztosítását illetően. Úgy gondolom, hogy a meglévő biztosítók, akik szerződésben állnak a cégekkel, együtt tegyék ezt rendbe.

Lőrincz László: Az üvegkárral az volt a probléma, hogy nagyon magas a biztosítási tarifája. Az volt a konklúzió, olcsóbb megcsináltatni és kifizetjük, mint fizetni azt a magas biztosítási díjat.

Harsányi István: van-e további kérdés? vélemény?- amennyiben nincs, kérem szavazzunk. Aki támogatja Majoros Petronella javaslatait, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az elhangzottak és az előterjesztésben foglaltak alapján - a következő határozatot hozta:

**109/2021. (XI. 25.) PGB határozat**

1. **Hajdúszoboszló Város Önkormányzatának Pénzügyi és Gazdasági Bizottsága a meglévő Allianz-os szerződés felmondását visszavonja, a 2021. december 31-én lejáró határozott idejű szerződést, 2022. január 01-től újra érvénybe helyezi, de a szerződést 1 éves határozatlan idejű szerződéssé módosítja, a meglévő tartamkedvezmények mellett. Biztosítás közvetítőként 2022. január 01-től továbbra is a Reaktivál Biztosítási Alkusz céget bízza meg.**

**Határidő: 2021. december 31.**

**Felelős: jegyző**

1. **Hajdúszoboszló Város Önkormányzatának Pénzügyi és Gazdasági Bizottsága kéri, hogy nézzék át az intézményeknél a vagyonelemek felmérését normál áron. Az átfedések kiszűrése érdekében meg kell vizsgálni a Hajdúszoboszlói Nonprofit Zrt., a Hungarospa Zrt. és a Hajdúkerületi és Bihari Víziközmű Szolgáltató Zrt. szerződéseit, és annak biztosítottsági adatait figyelembe véve, meg kell határozni milyen kockázati körökre szükséges az önkormányzat vagyonbiztosítását kiterjeszteni.**

**Határidő: 2022. május 31.**

**Felelős: gazdasági irodavezető**

1. **Hajdúszoboszló Város Önkormányzatának Pénzügyi és Gazdasági Bizottsága kimutatást kér arról, hogy az Allianz Biztosítóval fennálló szerződés során az elmúlt 3 évben, milyen bejelentett kárigények és milyen összegű kifizetések történtek.**

**Határidő: 2022. május 31.**

**Felelős: gazdasági irodavezető, biztosítók**

A Pénzügyi és Gazdasági Bizottság elnöke 1440 órakor az ülést bezárta.

**K.m.f**

**Harsányi István Mester József**

***bizottsági elnök bizottsági tag***

**Bukta Józsefné**

***jegyzőkönyvvezető***